**Likumprojekta "Grozījumi Latvijas Sodu izpildes kodeksā"**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Saskaņā ar Ministru kabineta 2013. gada 4. februāra rīkojumu Nr. 38 "Par Administratīvo sodu sistēmas attīstības koncepcija" tika atbalstīti Administratīvo sodu sistēmas attīstības koncepcijas kopsavilkumā ietvertie risinājumi, paredzot nozaru kodifikāciju. Ņemot vērā minēto, Tieslietu ministrija ir izstrādājusi grozījumus Latvijas Sodu izpildes kodeksā, nosakot administratīvo atbildību kriminālsodu izpildes jomā un kompetenci sodu piemērošanā. Likumprojekts stājas spēkā vienlaicīgi ar Administratīvās atbildības likumu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar Ministru kabineta 2013. gada 4. februāra rīkojumu Nr. 38 "Par Administratīvo sodu sistēmas attīstības koncepcija" tika atbalstīti Administratīvo sodu sistēmas attīstības koncepcijas kopsavilkumā ietvertie risinājumi, tai skaitā, paredzot nozaru kodifikāciju. Likumprojekts ir izstrādāts atbilstoši Ministru kabineta 2014. gada 22. aprīļa sēdes protokolā Nr. 24, 26. § "Informatīvais ziņojums "Nozaru administratīvo pārkāpumu kodifikācijas ieviešanas sistēma"" 2. punktā noteiktajam uzdevumam izstrādāt attiecīgās nozares speciālajā likumā nodaļu, kurā iekļaut visus šajā nozarē saglabājamos administratīvos pārkāpumus un noteikt kompetento iestādi, kurai piekritīga soda piemērošana. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas Administratīvo pārkāpumu kodekss (turpmāk - LAPK) zaudēs spēku 2020. gada 1. janvārī, kad spēkā stāsies Administratīvās atbildības likums.Likumprojekts "Grozījumi Latvijas Sodu izpildes kodeksā" (turpmāk - Likumprojekts) tika izstrādāts, lai nodrošinātu administratīvo pārkāpumu kodifikāciju attiecībā uz administratīvajiem pārkāpumiem kriminālsodu izpildes jomā un noteiktu kompetenci administratīvo sodu piemērošanā. 1. Likumprojektā noteikts papildināt Latvijas Sodu izpildes kodeksu ar aizliegumu apmeklēt brīvības atņemšanas iestādi, atrodoties alkohola ietekmē. Attiecībā uz atrašanos narkotisko vai citu apreibinošo vielu ietekmē vai reibumā šāds aizliegums Latvijas Sodu izpildes kodeksā netiek paredzēts, jo par narkotisko vai psihotropo vielu neatļautu lietošanu paredzēta administratīvā atbildība atbilstoši likumā "Par narkotisko un psihotropo vielu un zāļu likumīgās aprites kārtība" noteiktajam.

Likumprojektā minētais paredzēts, ņemot vērā iespējamo drošības apdraudējumu saistībā ar personu neretu ieslodzījuma vietu apmeklēšanu acīmredzamā alkohola ietekmē, traucējot brīvības atņemšanas soda izpildi, apdraudot ieslodzītās personas un ieslodzījuma vietu amatpersonas un darbiniekus. Likumprojektā minētais attiecībā uz brīvības atņemšanas iestādes apmeklēšanu profesionālo pienākumu pildīšanai attiecas uz dažādu konfesiju pārstāvjiem, izglītības iestāžu darbiniekiem, komersantiem (ar kuriem Ieslodzījuma vietu pārvaldei ir noslēgts līgums konkrētu darbu izpildei), nevalstisko organizāciju pārstāvji u.c.Likumprojektā minētais neattiecas uz brīvības atņemšanas iestādes amatpersonām, jo tām par šādu pārkāpumu darba vietā paredzēta disciplināratbildība.1. Likumprojektā paredzēta administratīvā atbildība par papildsoda - policijas kontrole noteikumu pārkāpšanu, kas šobrīd paredzēta LAPK 177. pantā. Atbilstoši Krimināllikumā noteiktajam 45. pants par papildsoda - policijas kontroles - izslēgšanu stājas spēkā 2015. gada 1. janvārī. Turpat Pārejas noteikumu 12. punktā ir noteikts, ka papildsodu - policijas kontroli - turpina piemērot personām, kuras līdz 2011. gada 30. septembrim izdarījušas šā likuma [159.](https://m.likumi.lv/doc.php?id=88966#p159), [160.](https://m.likumi.lv/doc.php?id=88966#p160), [164.](https://m.likumi.lv/doc.php?id=88966#p164), [165.](https://m.likumi.lv/doc.php?id=88966#p165) un [166. pantā](https://m.likumi.lv/doc.php?id=88966#p166) paredzēto noziedzīgo nodarījumu, un personām, kuras līdz 2014. gada 31. decembrim izdarījušas citu šā likuma sevišķās daļas pantā paredzēto noziedzīgo nodarījumu.

Par LAPK 177. pantā noteikto pārkāpumu 2016. gadā tika pieņemti 1099 lēmumi par administratīvās atbildības piemērošanu, 2017. gadā – 972 un 2018. gadā – 663 lēmumi. 3. LAPK 178. pantā ir noteikta administratīvā atbildība par vielu, izstrādājumu un priekšmetu nelikumīgu nodošanu personām, kuras ievietotas iepriekšējā apcietinājuma vietās, brīvības atņemšanas vietās vai citās no sabiedrības izolējošās vietās, vai vielu, izstrādājumu un priekšmetu nelikumīga saņemšana no tām. Atbilstoši Latvijas Sodu izpildes kodeksa 47. panta pirmajā daļā noteiktajam brīvības atņemšanas iestādēs ar sūtījumiem un pienesumiem ir atļauts saņemt tikai nepārtikas preces. Kārtību, kādā sūtījumus vai pienesumus pieņem un izsniedz, kā arī to priekšmetu sarakstu, kurus atļauts saņemt ar sūtījumiem un pienesumiem, reglamentē Ministru kabineta noteikumi. Saskaņā ar Ministru kabineta 2006. gada 30. maija noteikumu Nr. 423 "Brīvības atņemšanas iestādes iekšējās kārtības noteikumi" 1. pielikumā noteikti tie priekšmeti un pārtikas produkti, kurus notiesātajam ir atļauts glabāt un 11. pielikumā noteikti tie priekšmeti, kurus atļauts nodot sūtījumos un pienesumos. Ņemot vērā minēto, Likumprojektā noteikta administratīvā atbildība par vielu, izstrādājumu un priekšmetu nelikumīgu nodošanu vai par darbībām ar mērķi jebkurā veidā tās nodot notiesātajam, vai vielu, izstrādājumu un priekšmetu nelikumīgu saņemšanu no notiesātā. Atbilstoši Latvijas Sodu izpildes kodeksa 70. panta ceturtajā daļā noteiktajam notiesātajiem par rupjiem soda izciešanas režīma pārkāpumiem uzskatāma alkohola, narkotisko, toksisko vai psihotropo vielu lietošana, glabāšana, izplatīšana. Ņemot vērā minēto, uz notiesāto administratīvā atbildība par vielu, izstrādājumu un priekšmetu, kas saistīta ar alkoholu, narkotiskām, toksiskām vai psihotropām vielām nodošanu citām personām neattiecas, jo par minēto pārkāpumu notiesātajiem paredzēts disciplinārsods. Izvērtējot ieslodzījuma vietās reģistrēto administratīvo pārkāpumu notikumu skaitu un veidus, tika konstatēts, ka apmeklētāji ieslodzījuma vietās 2017. gadā un 2018. gadā ir izdarījuši 128 administratīvos pārkāpumus, kas pārsvarā ir saistīti ar aizliegto priekšmetu (mobilo telefonu, to sastāvdaļu un SIM karšu u.c. nodošanu), narkotisko un psihotropu vielu un izstrādājumu nelikumīgu, no pārbaudes slēptu nodošanu vai mēģinājumu jebkurā veidā tos nodot personām, kuras atrodas brīvības atņemšanas vietā. Tāpat 2017. gadā ir konstatēti 155, bet 2018. gadā - 154 reģistrēti nelikumīgu priekšmetu nodošanas gadījumi ieslodzījuma vietās, kas nav atzīti par administratīviem pārkāpumiem.Par LAPK 178. pantā noteikto pārkāpumu 2016. gadā tika pieņemti 75 lēmumi par administratīvās atbildības piemērošanu, 2017. gadā - 102 un 2018. gadā - 78 lēmumi. Normatīvajos aktos nav noteiktas Ieslodzījuma vietu pārvaldei tiesības izskatīt administratīvo pārkāpumu lietas un tās ietvaros piemērot administratīvo sodu par konkrētajiem pārkāpumiem. Saskaņā ar Ieslodzījuma vietu pārvaldes likuma 2. panta pirmajā daļā noteikto Ieslodzījuma vietu pārvalde ir Tieslietu ministrijas padotībā esoša valsts pārvaldes iestāde, kas īsteno valsts politiku apcietinājuma kā drošības līdzekļa un brīvības atņemšanas kā kriminālsoda izpildes jomā. Ņemot vērā minēto un, izvērtējot Ieslodzījuma vietu pārvaldes kompetenci, Tieslietu ministrija ir atzinusi, ka kodificējot nozaru politiku administratīvo pārkāpumu jomā nav lietderīgi izveidot Ieslodzījuma vietu pārvaldei jaunu līdz šim nebijušu funkciju - administratīvo lietu izskatīšanu un ierosināšanu un kompetenci administratīvo sodu piemērošanā, jo tas nesakrīt ar iestādes darbības mērķi un tam būtu nepieciešami būtiski papildus finanšu resursi un tam būtiski palielinātos administratīvais slogs, lai nodrošinātu kvalitatīvu un efektīvu jaunu pienākumu izpildi. Ņemot vērā minēto, arī Administratīvās atbildības likumā Ieslodzījuma vietu pārvalde nav paredzēta kā iestāde, kas ir kompetenta veikt administratīvo pārkāpumu procesu, administratīvi aizturēt personu un piemērot administratīvo sodu. Tomēr, ņemot vērā administratīvo pārkāpumu kriminālsodu izpildes jomā bīstamību un nodarījuma sekas, Likumprojektā ir noteikta Valsts policijas kompetence administratīvo sodu piemērošanā kriminālsodu izpildes jomā. Likumprojektā noteiktais kompetenču sadalījums nemaina jau šobrīd pastāvošo kārtību, jo arī šobrīd atbilstoši LAPK 205. panta pirmās daļas 5. punktā noteiktajam Valsts policija ir kompetentā iestāde administratīvā procesa veikšanai. |
| 3. | Projekta izstrādē iesaistītās institūcijas | Tieslietu ministrija, Ieslodzījuma vietu pārvalde. |
| 4. | Cita informācija | Likumprojekts tika skatīts Latvijas Administratīvo pārkāpumu kodeksa pastāvīgas darba grupas 2019. gada 28. marta sēdē. Darba grupa izteica priekšlikumus Likumprojekta pilnveidošanai.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts vērsts uz notiesātajām personām un personām, kuras apmeklē brīvības atņemšanas iestādi. Personu tiesības un pienākumus Likumprojekts nemaina, bet nosaka pārkāpumus, par kuriem paredzēta administratīvā atbildība.  |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums ir izstrādāts, izvērtējot un pārņemot attiecīgās normas no LAPK par pārkāpumiem kriminālsodu izpildes jomā. Projektā paredzētajam tiesiskajam regulējumam nav būtiskas ietekmes uz tautsaimniecību un administratīvo slogu, jo tā regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Administratīvās izmaksas naudas izteiksmē gada laikā mērķgrupai, ko veido fiziskas personas, nepārsniedz 200 *euro*, kā arī administratīvās izmaksas naudas izteiksmē gada laikā Ieslodzījuma vietu pārvaldei nepārsniegs 2000 *euro*, tādēļ šis anotācijas punkts uz Projektu nav attiecināms. Projektā ietvertajam tiesiskajam regulējumam nav ietekmes uz administratīvajām izmaksām, jo tas būtiski nepalielina tiesību apjomu. |
| 4. | Atbilstības izmaksu monetārs novērtējums | Projekts šo jomu neskar |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Likumprojekts tiek virzīts kopā ar grozījumiem Apcietinājumā turēšanas kārtības likumā un Ieslodzījuma vietu pārvaldes likumā.  |
| 2. | Atbildīgā institūcija | Tieslietu ministrija  |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā to, ka Likumprojekts skar ierobežotu sabiedrības loku – notiesātās personas un to apmeklētājus, tad plašas sabiedrības informēšanas aktivitātes nav nepieciešams veikt. Tāpat Likumprojekts pēc būtības neparedz izmaiņas administratīvajā atbildībā par pārkāpumiem Likumprojektā regulētajā jomā. |
| 2. | Sabiedrības līdzdalība projekta izstrādē | Likumprojekts tika ievietots Tieslietu ministrijas mājas lapā 2019. gada 30. aprīlī pirms tā iesniegšanas izsludināšanai Valsts sekretāru sanāksmē, nodrošinot iespēju sabiedrības pārstāvjiem izteikt viedokli rakstiski atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1apakšpunktā minētajam**.** |
| 3. | Sabiedrības līdzdalības rezultāti | Sakarā ar nepieciešamību garantēt Likumprojekta spēkā stāšanos reizē ar Administratīvās atbildības likuma spēkā stāšanās datumu (2020. gada 1. janvāris), sabiedrības līdzdalība Likumprojekta izstrādes procesā ir nodrošināta daļēji. Ja līdz 2019. gada 14. maijam sabiedrības pārstāvju viedokļi tiks saņemti, anotācijas VI sadaļa attiecīgi tiks papildināta. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Ieslodzījuma vietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs Ieslodzījuma vietu pārvaldes institucionālo struktūru un tā īstenošanai jaunas institūcijas nav nepieciešams izveidot, reorganizēt vai likvidēt esošās. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

*K.France-Bamblovska*

*67036751, keta.france-bamblovska@tm.gov.lv*